b'\n_START_ARTICLE_\nPju\n_START_SECTION_\nKalba\n_START_PARAGRAPH_\nHinduizuotoje Pju civilizacijoje sanskritas ir pali kalba buvo naudojamos kaip i\xc5\xa1silavinusio elito kalbos. Pavyzd\xc5\xbeiui, kin\xc5\xb3 \xc5\xa1altiniuose apra\xc5\xa1omi pju muzikantai, dainav\xc4\x99 sanskritu.Tuo tarpu kasdieniniame gyvenime buvo naudojama pju (tirculi\xc5\xb3) kalba, kuri ilgainiui irgi tapo ra\xc5\xa1ytine, jai sukurtas pju ra\xc5\xa1tas._NEWLINE_Pastar\xc4\x85ja ra\xc5\xa1oma buvo nedaug, tod\xc4\x97l j\xc4\x85 identifikuojantys \xc5\xa1altiniai gan\xc4\x97tinai reti. Ta\xc4\x8diau jie leid\xc5\xbeia nustatyti j\xc4\x85 kaip vien\xc4\x85 i\xc5\xa1 tibetie\xc4\x8di\xc5\xb3-mjanm\xc5\xb3 kalb\xc5\xb3, nors tikslesn\xc4\x97 klasifikacija kelia abejoni\xc5\xb3. Pvz. Bradley link\xc4\x99s j\xc4\x85 sieti su sak kalba , kas leist\xc5\xb3 laikyti \xc5\xa1ia kalba kalban\xc4\x8di\xc4\x85 kadu etnin\xc4\x99 grupel\xc4\x99 pju tautos palikuonimis.\n_START_SECTION_\nEkonomika\n_START_PARAGRAPH_\nPju suk\xc5\xabr\xc4\x97 vien\xc4\x85 i\xc5\xa1 ankstyviausi\xc5\xb3 iriguojamos \xc5\xbeemdirbyst\xc4\x97s civilizacij\xc5\xb3 Pietry\xc4\x8di\xc5\xb3 Azijos regione, kas buvo reikalinga i\xc5\xa1laikyti nema\xc5\xbeai populiacijai, skai\xc4\x8duojamai \xc5\xa1imtais t\xc5\xabkstan\xc4\x8di\xc5\xb3 gyventoj\xc5\xb3. J\xc5\xb3 mitybos pagrind\xc4\x85 sudar\xc4\x97 ry\xc5\xbeiai. Butent j\xc5\xb3 d\xc4\x97ka kadaise tankiai mi\xc5\xa1kais apaugusios Iravad\xc5\xbeio lygumos buvo paverstos gerai dr\xc4\x97kinamais ry\xc5\xbei\xc5\xb3 laukais, ir i\xc5\xa1sivyst\xc4\x97 trys svarbiausi \xc5\xbeemdirbyst\xc4\x97s regionai, kuriuose ir koncentravosi pagrindiniai miestai-valstyb\xc4\x97s. \xc5\xa0iuos \xc5\xbeemdirbyst\xc4\x97s pasiekimus per\xc4\x97m\xc4\x97 bamarai._NEWLINE_Valstybi\xc5\xb3 ekonomika klest\xc4\x97jo ir d\xc4\x97l geros strategin\xc4\x97s pad\xc4\x97ties. Intensyv\xc4\x97jant prekybai tarp dviej\xc5\xb3 did\xc5\xbeiuli\xc5\xb3 Azijos civilizacij\xc5\xb3, Indijos ir Kinijos, nuo II a. pr. m. e. sausumos prekybinis kelias tarp j\xc5\xb3 \xc4\x97jo per Si\xc4\x8duan\xc4\x85, Junan\xc4\x85, Arakano kalnus ir kirto Iravad\xc5\xbeio basein\xc4\x85. Taigi, Pju miestai valstyb\xc4\x97s buvo \xc5\xa1io prekybinio kelio dalis. Yra \xc5\xbeinoma, kad \xc5\xa1iuo keliu 97 ir 120\xc2\xa0m. naudojosi ir Romos imperijos pasiuntiniai, vykdami \xc4\xaf Kinij\xc4\x85._NEWLINE_Tarp Kinijos ir Indijos vyko ir intensyvi j\xc5\xabrin\xc4\x97 prekyba, o dab. Mianmaro paj\xc5\xabryje susik\xc5\xabr\xc4\x97 daug uost\xc5\xb3, aptarnavusi\xc5\xb3 \xc5\xa1\xc4\xaf keli\xc4\x85. Tai buvo Winga, Hsindat-Myindat, Sanpannagon ir Mudon. Juose randami pju civilizacijos artefaktai, rodantys, jog jos atstovai prekiavo ir j\xc5\xabra. Tiesa, ar pju kontroliavo \xc5\xa1iuos uostus ne\xc5\xbeinoma. Tradicija laiko \xc5\xbdemutin\xc4\xaf mianmar\xc4\x85 nuo senov\xc4\x97s mon\xc5\xb3 tautos gyvenama teritorija._NEWLINE_Prekybiniai ry\xc5\xa1iai buvo gerai i\xc5\xa1vystyti. Pju artefaktai yra randami teritorijose nuo Arakano vakaruose iki piet\xc5\xb3 Vietnamo rytuose. Tuo tarpu pju miestuose galima rasti dirbini\xc5\xb3, pagamint\xc5\xb3 Indijoje, Kinijoje ir Malaj\xc5\xb3 salyne._NEWLINE_Pju buvo viena i\xc5\xa1 nedaugelio Pietry\xc4\x8di\xc5\xb3 Azijos taut\xc5\xb3, kaldinusi\xc5\xb3 pinigus. Kini\xc5\xa1kuose \xc5\xa1altiniuose ra\xc5\xa1oma, kad jie kaldino sidabrines ir auksines monetas, ta\xc4\x8diau archeologini\xc5\xb3 kasin\xc4\x97jim\xc5\xb3 metu rastos tik sidabrin\xc4\x97s. Seniausios, datuojamos V a., neturi joki\xc5\xb3 \xc4\xafra\xc5\xa1\xc5\xb3, tik specifinius simbolius, o paskutiniosios datuojamos IX a. V\xc4\x97lesn\xc4\x97s Mianmaros valstyb\xc4\x97s nebenaudojo monet\xc5\xb3 iki pat XIX a.\n_START_SECTION_\nKult\xc5\xabra\n_START_PARAGRAPH_\nNors pju susik\xc5\xabr\xc4\x97 prekybiniame kelyje tarp Indijos ir Kinijos, jos kult\xc5\xabroje labai stipriai rei\xc5\xa1kiasi Indijos \xc4\xaftaka. Tai rei\xc5\xa1k\xc4\x97si ir kalboje: pju kalboje gausu skolini\xc5\xb3 i\xc5\xa1 sanskrito ir pali, o \xc5\xa1ios kalbos buvo naudojamos kaip i\xc5\xa1silavinusio elito bendravimo priemon\xc4\x97. Kai kuri\xc5\xb3 miest\xc5\xb3 pavadinimai (\xc5\xa0rik\xc5\xa1etra ir Beikthano) taip pat kildinami i\xc5\xa1 \xc5\xa1i\xc5\xb3 kalb\xc5\xb3.\n_START_SECTION_\nReligija\n_START_PARAGRAPH_\nPju kult\xc5\xabroje galima sutikti svarbiausias religijas, at\xc4\x97jusias i\xc5\xa1 Indijos. \xc4\x8cia mai\xc5\xa1\xc4\x97si mahajana, tanrinis budizmas, hinduizmas, vietiniai tik\xc4\x97jimai dvasiomis natais ir theravada. Taigi, \xc4\x8dia galima rasti artefakt\xc5\xb3, atspindin\xc4\x8di\xc5\xb3 visas \xc5\xa1ias religijas. Ta\xc4\x8diau manoma, kad b\xc5\xabtent theravada buvo \xc4\xaftakingiausia religin\xc4\x97 forma, skirtingai nei kitose tuometin\xc4\x97se Pietry\xc4\x8di\xc5\xb3 Azijos kult\xc5\xabrose. \xc5\xa0i budizmo forma grei\xc4\x8diausiai atkeliavo i\xc5\xa1 Andros. Kin\xc5\xb3 \xc5\xa1altiniuose ra\xc5\xa1oma, kad dauguma valstybi\xc5\xb3 berniuk\xc5\xb3 tur\xc4\x97davo b\xc5\xabti vienuoliais tarp 7 ir 20 met\xc5\xb3 am\xc5\xbeiaus.\n_START_SECTION_\nArchitekt\xc5\xabra\n_START_PARAGRAPH_\nPju buvo vieni pirm\xc5\xb3j\xc5\xb3 miest\xc5\xb3 statytoj\xc5\xb3 Pietry\xc4\x8di\xc5\xb3 Azijoje, ir j\xc5\xb3 sukurtas prototipas v\xc4\x97liau buvo kartojamas visame regione. Pagano miestas irgi statytas pagal t\xc4\x85 pat\xc4\xaf model\xc4\xaf. Jame mai\xc5\xa1\xc4\x97si vietiniai architekt\xc5\xabros elementai, kuriuos atspindi apvalaus plano pastatai, su indi\xc5\xa1kosios architekt\xc5\xabros principais, kuriuos simbolizuoja taisyklingo sta\xc4\x8diakampio plano apsaugin\xc4\x97s sienos, tur\xc4\x97jusios 12 vart\xc5\xb3. \xc5\xa0ie simbolizavo 12 zodiako \xc5\xbeenkl\xc5\xb3. Pats miestas tarsi simbolizavo mandal\xc4\x85, ir jame buvo daug simbolini\xc5\xb3 element\xc5\xb3. Patys sienomis apjuosti miestai buvo gan\xc4\x97tinai dideli, kas rei\xc5\xa1k\xc4\x97, jog juose koncentruodavosi didel\xc4\x97 dalis gyventoj\xc5\xb3. V\xc4\x97lesni\xc5\xb3 karalys\xc4\x8di\xc5\xb3 laikais planas gerokai susitrauk\xc4\x97._NEWLINE_Svarbiausi statiniai miestuose\xc2\xa0\xe2\x80\x93 valdov\xc5\xb3 r\xc5\xabmai, \xc5\xa1ventyklos ir st\xc5\xabpos. Jos statomos i\xc5\xa1 plyt\xc5\xb3, ir j\xc5\xb3 statyboje ypa\xc4\x8d matoma Andros \xc4\xaftaka. Pju valstyb\xc4\x97se susiformavo pagrindiniai \xc5\xa1ventykl\xc5\xb3 ir st\xc5\xabp\xc5\xb3 tipai, i\xc5\xa1vystyti Pagano karalyst\xc4\x97je. Pavyzd\xc5\xbeiui, \xc5\xa0rik\xc5\xa1etros \xc5\xa1ventyklos Bebe ir Lemjethna dav\xc4\x97 prad\xc5\xbei\xc4\x85 \xe2\x80\x9eplok\xc5\xa1\xc4\x8di\xc5\xb3j\xc5\xb3\xe2\x80\x9c (gu) Pagano \xc5\xa1ventykl\xc5\xb3 tipui. Beikthano vienuolyno, datuojamo IV a., planas buvo atkartotas XIII a. Somingji vienuolyne, o kai kurios \xc5\xa0rik\xc5\xa1etros st\xc5\xabpos inspiravo garsi\xc4\x85sias \xc5\xa0vezigono, \xc5\xa0vesandavo, Mingalazedi ir \xc5\xa0vedagono st\xc5\xabpas.'